Alle vil etterforske E-bataljonen
- Jeg tar denne saken svært alvorlig, og er opptatt av å få frem alle relevante forhold. På søndag ba jeg derfor forsvarssjefen om å kontakte generaladvokaten for å sørge for at denne saken blir etterforsket, skriver forsvarsminister Anne-Grete Strøm-Erichsen i en pressemelding. Tidligere har hun bedt om «full gjennomgang» av Etterretningsbataljonen, som skal ha kartlagt en rekke norske journalister. Torsdag kom det frem at Forsvarets Etterretningsbataljon har drevet ulovlig kartlegging av de to VG-journalistene Rolf Widerøe og Hans Petter Aass. Aass jobber i dag i Stavanger Aftenblad. Generaladvokat Arne Willy Dahl ber nå alle med kjennskap til Etterretningsbataljonens kartlegging av journalister ta kontakt. Han har etterforsknings- og påtalemyndighet i militære straffesaker. Nå vil han vurdere etterforskning av E-bataljonens kartlegging av journalister. - Først må jeg finne ut hva som er skjedd, for deretter å vurdere om det kan ligge noe ulovlig i dette, og hvem som eventuelt har ansvaret, sier generaladvokat Arne Willy Dahl til VG.Lørdag gikk journalist Kjetil Stormark ut på TV 2 og ba Generaladvokaten iverksette etterforskning, etter at kilder fortalte til VG at også Stormark skal ha blitt kartlagt. Kildene hevdet også at den ulovlige kartleggingen skal ha skjedd på ordre fra bataljonssjefen. Generaladvokat Dahl oppfordrer journalisten til å levere anmeldelse, og sier han gjerne vil snakke med personer som vet hva som har skjedd i bataljonen. - Slik du ser det, er det aktuelt å iverksette etterforskning? - Ja. Jeg vil gå inn i dette og se på hva som har hendt. Jeg vil oppfordre de som vet noe om dette til å ta kontakt, sier Dahl. - Hvordan vurderer du påstandene om at det skal ha blitt gitt ordre om kartleggingen? - Jeg vil ikke si mer enn at det er en del av det jeg vil forsøke å finne ut av. Jeg vil ikke gi noen konklusjoner før jeg har bedre kjennskap til hva som har hendt og ikke, sier Arne Willy Dahl.Kjetil Stormark sier til VG at anmeldelsen blir sendt fra hans advokat til Generaladvokaten i dag. - Saken skriker etter etterforskning. EOS-utvalget har allerede konkludert med at det foreligger lovbrudd i regi av en militær avdeling. Men metodene og omfanget fremstår fortsatt som høyst uavklart. Vi må få svar på bordet, sier han. Over påske skal EOS-utvalgets årsberetning oversendes Stortingets kontroll- og konstitusjonskomité. Nestleder Martin Kolberg (Ap) varslet i går at han mener saken må granskes nøye - og at det kan bli snakk om en åpen høring.- Dette må vi rett og slett til bunns i. Det er ikke akseptabelt hvis vi finner ut at man her ikke har fulgt de lovene som gjelder. Det gjenstår å se, men jeg vil si at dette må Stortinget granske. Vi vil stille de berørte statsråder de relevante spørsmålene. Så vil det eventuelt bli reist sak, det vil si åpen høring, sier Kolberg. Nå vil også Forsvaret ha full etterforskning av saken: - Slik som saken har utviklet seg i media er det en klar fordel dersom generaladvokaten på grunnlag av anmeldelsen vil etterforske saken i sin fulle bredde, sier kommunikasjonssjef Marianne Øiahals i Hæren til VG. - Det er viktig for oss å understreke at EOS-utvalget har vært tydelige i sin rapport på at det ikke var foretatt noen analyse av journalistene. Det var snakk om åpen, tilgjengelig informasjon. Men vi vil også til bunns i saken, og har fått oppdrag om det fra departementet. Det jobber vi hardt og intenst med, sier Øiahals.
Både Generaladvokaten, Arbeiderpartiet og Forsvaret vil etterforske E-bataljonen. Nå ber også forsvarsministeren Generaladvokaten om å starte etterforskning.